אמריקה תחילה

**"אמריקה תחילה"** (באנגלית: **America First**) הוא מונח המתאר מכלול מדיניות בארצות הברית המדגישה קבלת החלטות במדיניות החוץ והפנים תוך מתן עדיפות לאינטרסים אמריקאים על פני האינטרסים של מדינות ועמים אחרים.

המונח קודם על ידי נשיא ארצות הברית, וודרו וילסון במהלך הקמפיין שלו בבחירות לנשיאות שנערכו ב-1916, שהתחייב לשמור לאורך הקמפיין על נייטרליות אמריקאית במלחמת העולם הראשונה. גישת אי-התערבות לצד מדיניות "אמריקה תחילה" החלו לצבור פופולוריות לאורך התקופה שבין שתי מלחמות העולם. גופים רבים, בהם ועידת אמריקה תחילה  קידמו אי-התערבות ונייטרלות אמריקאית לאורך מלחמת העולם השנייה.

כמאה שנה לאחר מכן, נשיא ארצות הברית דונלד טראמפ השתמש בסיסמה "אמריקה תחילה" במהלך הבחירות לנשיאות ארצות הברית ב-2016 ובמהלך כהונותיו כנשיא, תוך פרישתה של ארצות הברית מאמנות וארגונים בין-לאומיים.

## היסטוריה
הנשיא וודרו וילסון השתמש בסיסמה כדי להגדיר את גרסתו לנייטרליות, בהמשך אימץ את המושג גם מו"ל העיתונות ויליאם רנדולף הרסט. המוטו שימש גם את הסנאטור הרפובליקני וורן הרדינג במהלך הבחירות לנשיאות ארצות הברית 1920, בהן ניצח האחרון. הקו קלוקס קלאן השתמש גם הוא בביטוי בשיא פעילותו בשנות ה-20 בתקופה שבה רגשות גזעניים ושנאת זרים היו נפוצים למדי בארצות הברית. חוק ההגירה של 1924 היה ביטוי חקיקתי לשנאת זרים, הוא כיוון למהגרים סינים, יפנים, סלאבים ויהודים ממזרח אירופה זאת על ידי הדרתם במאמץ לשמר את הדמוגרפיה האתנית הקיימת של המדינה.

שנים לאחר מכן, המושג "אמריקה תחילה" החל להיות מזוהה בעיקר עם ארגון "ועידת אמריקה תחילה", ארגון פוליטי שפעל בארצות הברית בראשית שנות ה-40 והתנגד להתערבות אמריקאית במלחמת העולם השנייה. הארגון הדגיש את הלאומיות האמריקאית ואת הצורך בשמירה על נייטרליות במדיניות החוץ. בשיא פעילותו מנה הארגון כ־800,000 חברים בכ־450 סניפים ברחבי ארצות הברית. התנועה ספגה ביקורת בשל שימוש ברטוריקה קסנופובית ולעיתים אף בעלת מאפיינים פשיסטיים, וזכתה לתמיכתם של מספר אישים אמריקאים בולטים, בהם הנרי פורד וצ'ארלס לינדברג. לאורך שנות ה-90 השתמש העיתונאי והפוליטיקאי השמרן פט ביוקנן בסיסמה "אמריקה תחילה", ואף שיבח את ארגון "ועידת אמריקה תחילה" שפעל בתקופת מלחמת העולם השנייה, באומרו כי "הישגי הארגון היו אדירים".
[ממוזער|שלט מחאה התומך במדיניות "אמריקה תחילה" ו-[Make America Great Again של דונלד טראמפ]]
המיליארדר ואיש העסקים האמריקאי דונלד טראמפ, שהתמודד בעבר מול פט ביוקנן בפריימריז לנשיאות של המפלגה הרפורמיסטית בשנת 2000, החיה מחדש את השימוש בסיסמה "אמריקה תחילה" במאמר דעה שפרסם בנובמבר 2015 בעיתון וול סטריט ג'ורנל. במהלך קמפיין הבחירות שלו לנשיאות ארצות הברית בשנת 2016 אימץ טראמפ את הביטוי כחלק מרכזי מן המסר הפוליטי שלו, והשתמש בו לעיתים קרובות בראיונות לתקשורת, בעצרות בחירות ובמהלך הפריימריז של המפלגה הרפובליקנית. הסיסמה שימשה לתיאור גישתו למדיניות חוץ וכלכלה, המדגישה עדיפות לאינטרסים הלאומיים של ארצות הברית, והמשיכה ללוות את קמפיינו עד ניצחונו בבחירות לנשיאות בשנת 2016 ואף במהלך נאום השבעתו לנשיאות. כחלק ממדיניות "אמריקה תחילה" טראמפ החליט כי ארצות הברית תפרוש מהסכמים רבים, בהם הסכם הסחר החופשי של צפון אמריקה, השותפות הטראנס-פסיפית, הסכם פריז, הסכם פירוק נשק גרעיני לטווח בינוני והסכם המעצמות על תוכנית הגרעין האיראנית). תקציב המדינה האמריקאי ל-2018 פורסם תחת ההבטחה לעמוד על מדיניות "אמריקה תחילה" ולהחזיר את אמריקה לגדולתה, בתקציב זה גדלה ההקצאות התקציביות לצבא וביטחון פנים וקוצץ סיוע חוץ שניתן למדינות זרות רבות. מדיניות "אמריקה תחילה" של טראמפ תוארה כגורם מרכזי בעלייה הנתפסת בתמיכה באי-התערבות בינלאומית של ארה"ב לאורך השנים האחרונות ומבקרי תקשורת שונים כמו הניו יורקר תיארו את המדיניות בלעג כ"אמריקה לבדה" וטוענים כי המדיניות מובילה לירידה באמינותה של ארצות הברית במוסדות בינלאומיים ולהשפעה מופחתת של מדיניות הדיפלומטית של ארצות הברית בעולם.
[ממוזער|לוגו התוכנית "אמריקה תחילה עם [ניק פואנטס"]]
לצד שימושו של טראמפ במושג "אמריקה תחילה", פעילי ימין רדיקלים רבים בארצות הברית עושים אף הם שימוש במושג זה. פעיל הימין הקיצוני ניק פואנטס עשה שימוש נרחב בביטוי וציטט את טראמפ ונשיאותו כהשראה בתוכנית האינטרנט שלו.

## בתרבות הפופולרית
* ברומן ההיסטוריה האלטרנטיבית של פיליפ רות, "הקנוניה נגד אמריקה" מנצח הטייס לשעבר צ'ארלס לינדברג בבחירות לנשיאות 1940 כשהוא מתמודד על מדיניות אי-התערבות במלחמת העולם השנייה, תוך מתן דגש על מדיניות "אמריקה תחילה".
* בסרטו של ספייק לי ,"שחור על לבן" ראש הקו קלאס קלאן, דיוויד דיוק ותומכי עליונות לבנה מתוארים ככאלו העושים שימוש חוזר בסיסמה "אמריקה תחילה".

## הערות שוליים

קטגוריה:ביטויים ומושגים פוליטיים אמריקאיים